AlexejDobrolubov/national_council_slovak_2010 huggingface dataset:
39. schôdza NR SR - 6.deň - B. popoludní
Dátum: 2025-09-17
Poslanec: Blcháč, Ján (SMER - SD)
Druh vystúpenia: Vystúpenie v rozprave

Ďakujem pekne za slovo, pán predseda. Ja tak trošku na vyváženie, na vystúpenie pána Hlinu. Áno, pán Ledecký bol úspešný starosta Spišského Hrhova, ak sa nemýlim, a tie výsledky sú úplne jasné, ale to emočné vystúpenie by som si dovolil trošku spochybniť, možno aj celé, pretože on sa vyjadril, že za pár rokov ostatných, pribudlo vo verejnej správe 50 tis. úradníkov. To snáď nemyslíte vážne, pán Ledecký? Viete koľko úradníkov je vo verejnej správe? Úradníkov, zamestnancov vo verejnej správe je strašne veľa, lebo tam patria učitelia, hasiči, policajti, neviem kto všetko, ale ak ste povedali, že za pár rokov pribudlo tu 50 tis. úradníkov, a potom ste to premietli aj na peniaze, na tie miliardy. Zo 7 na 14, tuším, tak toto celé znehodnocuje možno ďalšie informácie, ktoré ste nám dali emotívnym spôsobom, a potom nemusia byť dôveryhodné. Ďakujem pekne.
39. schôdza NR SR - 5.deň - A. dopoludnia
Dátum: 2025-09-16
Poslanec: Blcháč, Ján (SMER - SD)
Druh vystúpenia: Vystúpenie s faktickou poznámkou

Ďakujem pekne za slovo. Vážený pán, pani, možno sa ukľudnia za chvíľku z Progresívneho Slovenska pán Štefunko a podobní. Môžte mi vrátiť čas ... (Prerušenie vystúpenia predsedajúcim.) Dubéci, Martin, podpredseda NR SR Prosím, len utíšme sa, pán poslanec Blcháč má faktickú. Dajte mu čas, prosím, znova. Blcháč, Ján, poslanec NR SR Lackovičovi chcem niečo povedať, len ma nepočúva. Ja hovorím k pánovi Šimečkovi k vystúpeniu a keď dovolíte, nebudem sa vyjadrovať k obsahu, ale len k jednému naratívu, ktorý ste použili a tá pozvánka, ktorú tu niekoľkokrát zopakovali vaši kolegovia tiež bola veľmi zaujímavá vo vašom vystúpení. Ja len chcem dať do pozornosti ten naratív, ktorý sa vám podarilo, musím uznať, zaviesť do vedomia slovenskej verejnosti, že štrnásť rokov tu vládol Fico. To je váš naratív a teraz povedala kolegyňa, že to bolo z devätnástich štrnásť a teraz z koľkých rokov to bolo tých štrnásť. Ja si myslím, že pokiaľ chceme byť objektívni, mali by sme sa vrátiť do roku 1998, kedy prišla nejaká zmena, a keď si spočítate tie roky pravicových vlád a pána Fica, tak vám to vychádza skoro pol na pol. To len taká poznámka na úvod a chcel by som sa spýtať potom, lebo pán Lackovič na vaše vystúpenie vystúpil tak, že povedal, že niektorí poslanci za SMER, za HLAS a za koho koaličnej strany majú výhrady tí, ktorí sú primátori, starostovia, keby ste nám ich, prosím vás, pomenovali, lebo ja nepoznám ani jedného. Tí, ktorí sa vyjadrovali, to sú väčšinou nezávislí poslanci a primátori teda a chcem vás ešte upriamiť, chcem upriamiť vašu pozornosť na jeden zaujímavý dokument, ktorý prezentovala Rada pre rozpočtovú zodpovednosť zhodou okolností v piatok, viete, v piatok sa lepšie prezentuje pozitívny výsledok, Rada pre rozpočtovú zodpovednosť v piatok odhadla, že výnosy pre mestá a obce do konca roku budú podstatne lepšie ako sa to ... (Prerušenie vystúpenia časomerom.) (Potlesk.)
39. schôdza NR SR - 5.deň - A. dopoludnia
Dátum: 2025-09-16
Poslanec: Blcháč, Ján (SMER - SD)
Druh vystúpenia: Vystúpenie s faktickou poznámkou

Ďakujem pekne za slovo, vážený pán predsedajúci. Kolega Dušenka nás prekvapil svojím vystúpením, mňa osobne. A ak si spomínate, tí, ktorí ste tu sedeli, povedal doslova, že konsolidácia nemá opodstatnenie. Ešte raz opakujem, povedal, že konsolidácia nemá opodstatnenie. Tak asi ste jediný v tejto sále, pán kolega, ktorý si toto myslí a verejne to tu prezentuje, pretože všetci doterajší rečníci sa prikláňali k tomu, že konsolidácia má opodstatnenie, konsolidácia je potrebná. A takisto skrátené legislatívne konanie, keď ho vzťahujeme ku pripravovanému návrhu rozpočtu a jeho prerokovaniu 21. novembra, má tiež opodstatnenie. Prirovnať konsolidačné opatrenia k stredovekým mučiarenským metódam je naozaj expresívne, blahoželám, a chcem vám pripomenúť, že ste sa vyjadrili, že druhá konsolidácia že nepriniesla nič, že tie hrozby, ktoré vtedy niektorí ekonómovia kázali, že sa naplnia, chcem vás informovať, pretože ste tu nový, Rada pre rozpočtovú zodpovednosť konštatovala, že na základe aj druhého konsolidačného balíka sa zlepšila dlhodobá udržateľnosť verejných financií, klesla z rizikového pásma do stredného pásma a ak teda tomu rozumiete, ale zdá sa, že tak ako ste tu vysvetľovali niektoré ekonomické veci, asi trošku áno, takže, prosím vás, naštudujte si to, pretože to, čo ste povedali, nie je pravda.
35. schôdza NR SR - 15.deň - A. dopoludnia
Dátum: 2025-06-18
Poslanec: Blcháč, Ján (SMER - SD)
Druh vystúpenia: Vystúpenie s faktickou poznámkou

vymazať 16. Ďakujem za slovo. Vážený pán predsedajúci, vážení kolegovia, my máme pred sebou Správu o finančnej stabilite - máj 2025. A bavíme sa o nejakej procedúre, že kto túto správu predkladá, nie o tom, čo je obsahom tejto správy. Ja som očakával, že tu bude búrlivá diskusia od minimálne opozičných kolegov, ktorí tu vôbec nie sú. Pán Viskupič, nevidím ho tu, pán Kišš, pani Luščíková, pán Jakab, prečo tu nie sú? Prečo nediskutujú o podstate veci? A diskutujete tu o tom, že správu nepredkladá pán guvernér, ktorý dostal pozvanie od šéfa OECD. Myslím, že v tejto situácii, my sme boli minulý týždeň na výjazdovom zasadnutí výboru pre financie a rozpočet na Národnej banke a tie odhady toho budúceho vývoja, keby ste to počuli, no tak by ste asi teraz prestali blúzniť o tom, kto tu správu predkladá, kto to nepredkladá. Prestali by ste hodnotiť osobnosť pána viceguvernéra, ktorý prešiel vypočutím v našom výbore, bol schválený v parlamente, je legitímnym viceguvernérom a vy spochybňujete ale všetko, hlavne personálne záležitosti, čo by sme asi nemali tak robiť. Takže očakával som tú diskusiu odbornú, žiaľ, o odbornú diskusiu v tomto pléne sa mi zdá, vôbec nie je záujem. Vôbec sa nerieši a je to náš spoločný problém. To nie je len problém koalície, to, čo nás čaká a čo nás neminie zrejme. Na to treba nájsť recept. Ale ten recept sa nehľadá tak, že sa bude hodnotiť jedna, druhá, tretia osoba a kde kto a kde kto nie je. Takže by som poprosil do budúcnosti, keby sme sa sústredili na odbornú stránku veci. Ďakujem.
35. schôdza NR SR - 8.deň - A. dopoludnia
Dátum: 2025-06-06
Poslanec: Blcháč, Ján (SMER - SD)
Druh vystúpenia: Vystúpenie s faktickou poznámkou

13. Ďakujem za slovo, pán predsedajúci. Ja len veľmi stručne. Marián, očakával som takýto výklad, tvoj výklad pohľadu na záverečný účet za rok 2024. Správne si začal, že naozaj je to smutný obraz verejných financií na Slovensku, tak to si len povedal to, čo hovoríme už my dva roky a fakt je to tak. A na konci si povedal, že nie je možné takto riadiť krajinu. No tak keby si sa trošku zamyslel a povedal by si v tej diskusii, že ako by bolo možné riadiť túto krajinu, to by som prijal, ale zdá sa, že tak, ako ste vy riadili tú krajinu v tých rokoch 2020 až ´23, tak ani tak nebolo možné riadiť tú krajinu, lebo tak ste to doriadili, že tie verejné financie sú v takom žalostnom stave, ako si pomenoval na úvod tvojho vystúpenia. Je málo času vo faktickej poznámke. Cenový vývoj si kritizoval, infláciu. Nebyť zníženej DPH, bol by ešte horší. Určite príspevok stabilizácie je aj to, že sa DPH na potraviny a na ďalšie veci znížili na 5 %. Kritizoval si hospodársky rast. Samozrejme sú problémy, je tu obchodná vojna, to treba tiež priznať a možno je to ešte horšie ako covidové obdobie. A chcel by som vás vyzvať, aby ste pri komunikácii dane z nehnuteľností nehovorili, že tu sa idú zvyšovať dane z nehnuteľností. To je kompetencia samospráv. Tu ak sa niečo udeje, tak len umožní sa samosprávam, aby pre druhú a ďalšiu nehnuteľnosť, kde ten dotyčný majiteľ nebýva, bolo možné zvýšiť, lebo keď má na tú nehnuteľnosť, asi má aj na dane a aby bolo možné valorizovať. Prosím vás pekne, nezavádzajte. Ďakujem pekne.
33. schôdza NR SR - 1.deň - B. popoludní
Dátum: 2025-03-25
Poslanec: Blcháč, Ján (SMER - SD)
Druh vystúpenia: Vystúpenie s faktickou poznámkou

134. Ďakujem pekne za slovo. Marián, podpredseda výboru pre financie a rozpočet, dovoľ, aby som ti na úvod zablahoželal k dnešným meninám a zaprial ti veľa zdravia, šťastia, ale aj trochu sebareflexie. Trošku by som sa aj mohol čudovať k tomu, čo si teraz povedal, vzhľadom k tomu, že sme túto agendu preberali na výbore za účasti pána Keketiho, ktorý väčšinu z tých pochybovaní, ktoré si tu predniesol, vysvetlil. Či to už bola Kuba, alebo budova, alebo aj sme mali diskusiu o športovej infraštruktúre, do ktorej patrí aj hala pre olympijské športy v Šamoríne, čo Slovensku chýba, a preto do budúcnosti je veľmi potrebná. Preto by som chcel sa spýtať, že prečo napríklad keď si spomínal, že sa mal vyhlásiť nejaký konkurz a verejné vypočutie, prečo ste nevyužili päť mesiacov, odkedy sa pán Ódor stal predsedom vlády, tej úradníckej, ale skončil na pozícii viceguvernéra Národnej banky, prečo ste tých päť mesiacov nevyužili na verejné vypočutie a nomináciu niekoho odborného, vraj, do tejto funkcie. Vysvetlil vám pán Dušan Keketi na výbore, počul si to na vlastné uši, že nikdy nebol členom žiadnej strany ani nie je, ani sa nechystá, preto hovoriť o politickej nominácii je minimálne zavádzajúce, ak by som nechcel použiť ešte nejaké pejoratívnejšie slovo. Takže všetky tieto argumenty, ktoré si tu použil, sú na vode a ja dúfam, že táto nominácia, verím, že tá nominácia je dobrá. Nepôsobil iba v štátnych firmách, ale aj v súkromnej finančnej firme, takže trošku pokory. Ďakujem.
19. schôdza NR SR - 6.deň - A. dopoludnia
Dátum: 2024-09-19
Poslanec: Danko, Andrej 
Druh vystúpenia: Vystúpenie s faktickou poznámkou

76. Takže nemám byť osobný , ale vy trepete o semafore, áno? To je v poriadku? To je také pohladenie a potom bodnutie. Čo sa týka pani Nash, ja chápem, že nemáte slovo, pretože za vami nie je žiaden výsledok. Čo sa týka pána Kišša, ak sa pýta, ako sme prispeli ku konsolidácii. Áno, chceme, aby išlo viac peňazí do cestovného ruchu, športu, ale pýtali sme sa aj, kde sa strácajú peniaze v zdravotníctve, takže o tom sa budeme baviť, ale v kuchyni na koaličnej rade. Čo sa týka Fondu na podporu cestovného ruchu, myslím, že to je dobrý nástroj. A zopakujem ešte raz, pozrite sa na štruktúru a skladbu správnej rady, pozriete sa, že sú tam zástupcovia, starostovia, sú tam zástupcovia žúp, odbornej verejnosti, a celé je to nastavené na to, aby sme si vyskúšali prvých 20 mil. v deľbe do regiónov a systémové nastavenia aj vo Fonde na podporu športu, príde sem nové rozdelenie, tak aby bolo garantované, infraštrukturálne projekty národného významu, projekty pre obce, projekty, ktoré pôjdu na propagáciu športu, ale dôležité je, že tam tých peňazí pôjde viac. Ten investičný deficit Slovenska do oblasti športu tu je. Orbán je na úrovni 300 až 400 mil. ročných peňazí eur do športu. My sme na úrovni teraz zhruba 100 mil. Ešte štyrikrát menej ako Maďari, trikrát menej ako Poliaci. Takže keď to robíme, nás za to kritizujete. Ale opäť sa pýtam, čo ste urobili vy. A vy ste neurobili naozaj nič. Čo sa týka ministerstva, plne stojím za jeho zriadením a myslím si, že to bol dobrý krok, pretože cestovný ruch a šport môžu tvoriť v HDP až 10 %. Až 10 mld. je možné vyrobiť v tejto oblasti systémovými krokmi. A ja verím, že toto ministerstvo, keď prídete k moci, nezrušíte len preto, že sme ho navrhli zriadiť my zo SNS. Tak ste to urobili aj pri fonde... (Prerušenie vystúpenia časomerom.)
15. schôdza NR SR - 9.deň - A. dopoludnia
Dátum: 2024-06-25
Poslanec: Danko, Andrej 
Druh vystúpenia: Vystúpenie s faktickou poznámkou

35. Ďakujem. Tu boli písomne prihlásení, teda ústne prihlásení poslanci. Ústne, áno? Hej, lebo mi to... prišiel som o procesnú vec... To znamená, vyhlasujem rozpravu za skončenú. (Reakcia z pléna.) O slovo požiadal navrhovateľ v rámci svojho stanoviska. Rozprava je ukončená a vystúpi navrhovateľ.
15. schôdza NR SR - 2.deň - A. dopoludnia
Dátum: 2024-06-12
Poslanec: Danko, Andrej 
Druh vystúpenia: Vystúpenie s faktickou poznámkou

54. Pán Pročko, nemám ambíciu, aby ste ma vy pochopil, a to sa asi nemôže stať, pretože vaše vzdelanie ani schopnosti to neumožňujú a pochybujem, že viete, čo je rozdiel HDP a DPH. Pán Viskupič, ste odborník a viete, ono či je to 19, alebo 20 % je rozdiel a dnes ste prvýkrát potvrdili, že ste autorom zdanenia podnikateľov malých eseročiek a živnostníkov, ktorí zarábajú viac ako 50-tisíc eur ročne, musia vďaka vám opäť platiť vyššie dane. Takže treba si priznať, že ste to urobili. A ja viem, že ste čestný človek z hľadiska charakteru a vás to samého mrzí a vám je to trápne. Ja som tu uvádzal dôvody, prečo sa snažíme niektoré opatrenia vylepšiť, a na druhej strane, áno, my sme zavádzali paušálne výdavky, pomohli sme živnostníkom, malým firmám a uvedomujem si, že treba zlepšiť aj život väčším podnikateľom. Zaoberáme sa oblasťami zlepšenia odpisov, investícii a mnohých iných vecí, o ktorých pán Pročko ani nemôže mať šajnu, a ten jeho tupý smiech hovorí o všetkom. Takže ďakujem.
39. schôdza NR SR - 6.deň - A. dopoludnia
Dátum: 2025-09-17
Poslanec: Čaučík, Marián (KDH)
Druh vystúpenia: Vystúpenie s faktickou poznámkou

Poprosím kľud v sále, mám faktickú poznámku ku Júlovi Jakabovi. Pán poslanec Jakab, pán kolega Jakab, hovoril si mimo iné o tom, aj že včera v rozprave pán minister Kamenický o konsolidačných opatreniach označil mimovládne organizácie za lenivých darebákov, ktoré sa nasali na štát. Myslím si rovnako ako ty, že toto je veľmi nevhodné vyjadrenie, nedôstojné ministra vlády a aj mimoriadne hlúpe. Tento výrok padol v diskusii o konsolidácii a bavíme sa o tom, prečo ideme skráteným legislatívnym konaním na takéto dôležité opatrenia. Boli tu týždne a mesiace vopred, keď mohla vláda tie opatrenia, ktoré chcela priniesť, diskutovať s tými, ktorých sa to týka. Toto sa nedialo a ja považujem sa mimoriadne nešťastné, že to robíme teraz v takomto krátkom čase a samozrejme potom sa stane, že padnú aj veľmi nevhodné veci a výroky v takejto diskusii. Myslím si, že takto by sme ako parlament rokovať nemali.
35. schôdza NR SR - 15.deň - A. dopoludnia
Dátum: 2025-06-18
Poslanec: Čaučík, Marián (KDH)
Druh vystúpenia: Vystúpenie v rozprave

78. Ďakujem pekne, pán predsedajúci. K tejto problematike, z uzneseniu chcem povedať, KDH je stranou, ktorá si zakladá na životaschopnom vidieku a téme poľnohospodárstva rozvoja vidieka sa venujeme odborne, vecne a pragmaticky. Keď sa objavila správa o rozšírení nákazy slintačky a krívačky na území nášho južného suseda, sledovali sme pozorne, ako vláda a jej autority pristupujú k opatreniam, ktoré mali zabrániť prenosu nákazy na naše územie. Od začiatku sme upozorňovali nielen rezortného ministra, ale aj predsedu vlády, že opatrenia sú ukladané neúčinne, neskoro a ich výklad je zmätočný a vymáhanie v podstate žiadne. Výsledok týchto opatrení sme videli. Nákaza sa dostala aj na naše územie, preto sme upozorňovali aj hlavného veterinárneho lekára, že robí zásadné chyby, neskôr jeho rezortného ministra, ktorý ho do funkcie dosadil, ministra Takáča a neskôr sme potom oslovili aj predsedu vlády dúfajúc, že záujmy Slovenska sú mu prednejšie ako politický súboj a neustále hľadanie imaginárneho nepriateľa. Opakovane sme žiadali diskusiu o opatreniach aj zlyhaniach cez Výbor Národnej rady Slovenskej republiky pre pôdohospodárstvo a životné prostredie. Nestalo sa. Preto som presvedčený, že je namieste aj v pléne zákonodarného zboru žiadať uznesením vládu Slovenskej republiky, aby predložila Národnej rade harmonogram opatrení v súvislosti s výskytom slintačky a krívačky na území Slovenskej republiky. Je to dôležité aj pre dôveru ľudí v inštitúcie a tiež preto, aby sme sa zo situácie, ktorú sme prežili, aj poučili pre budúcnosť. Ďakujem za pozornosť.
35. schôdza NR SR - 14.deň - B. popoludní
Dátum: 2025-06-17
Poslanec: Čaučík, Marián (KDH)
Druh vystúpenia: Vystúpenie v rozprave

Vážený pán predsedajúci, vážení pani poslanci. Predseda Národnej rady Slovenskej republiky rozhodnutím 810 z 26. marca 2025, pridelil Výboru Národnej rady Slovenskej republiky pre pôdohospodárstvo a životné prostredie na prerokovanie návrh skupiny poslancov Národnej rady Slovenskej republiky na prijatie uznesenia Národnej rady Slovenskej republiky k likvidácii slintačky a krívačky na území Slovenskej republiky, tlač 781. S lehotou na prerokovanie od začiatku do začiatku rokovania v schôdze Národnej rady Slovenskej republiky o tomto návrhu. Výbor pre pôdohospodárstvo a životné prostredie prerokoval návrh skupiny poslancov na prijatie uznesenia dňa 27. mája 2025. Výbor k predloženému návrhu na prijatie uznesenia neprijal platné uznesenie. Nakoľko návrh uznesenia schváliť predložený návrh nezískal súhlas nadpolovičnej väčšiny prítomných členov výboru podľa § 52 ods. 4 zákona o rokovacom poriadku. Predseda výboru ma určil za spravodajcu, aby som predniesol predmetnú informáciu a navrhol ďalší postup. Súčasťou informácie je návrh uznesenia Národnej rady Slovenskej republiky. Pán predsedajúci, skončil som, otvorte, prosím, rozpravu, do ktorej sa hlásim aj ako spravodajca, ale vzhľadom na uvedený čas, chcem poprosiť o prerušenie rozpravy a pokračovanie potom ďalší deň aj s mojim príspevkom. Ďakujem.
35. schôdza NR SR - 14.deň - B. popoludní
Dátum: 2025-06-17
Poslanec: Čaučík, Marián (KDH)
Druh vystúpenia: Vystúpenie v rozprave

Ďakujem pekne, pán predsedajúci. Vážené panie poslankyne, pani poslankyňa a páni poslanci. V súlade s § 73 zákona o rokovacom poriadku som bol určený Výborom Národnej rady pre pôdohospodárstvo a životné prostredie za spravodajcu k návrhu uvedeného zákona (tlač 823). Predkladám teda informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky a stanovisko Ministerstva hospodárstva Slovenskej republiky. Zo znenia návrhu je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku odporúčam, aby sa Národná rada uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali výbory. Ústavnoprávny výbor Národnej rady, Výbor Národnej rady pre pôdohospodárstvo a životné prostredie a Výbor Národnej rady pre verejnú správu a regionálny rozvoj. Za gestorský výbor navrhujem Výbor Národnej rady pre pôdohospodárstvo a životné prostredie. Odporúčam, aby predmetný návrh zákona výbory prerokovali do 5. septembra 2025j a v gestorskom výbore do 8. septembra 2025. Pán predsedajúci, otvorte všeobecnú rozpravu.
35. schôdza NR SR - 13.deň - B. popoludní
Dátum: 2025-06-16
Poslanec: Čaučík, Marián (KDH)
Druh vystúpenia: Vystúpenie s faktickou poznámkou

197. Krátka reakcia. Ďakujem, pán kolega Dostál, za faktickú pripomienku. To prečítanie pozmeňujúceho návrhu a odôvodnenia som si urobil naopak ako sa malo, ale pripadalo mi takto logické, tak sme ho mali aj napísaný, tak som ho aj takto prečítal. Ale dobre, ospravedlňujem sa, myslím, že tak či tak to bolo hlboko pod časový limit, aj keď tam bol stopnutý ten čas. Čo sa týka ochoty prijať tento náš pozmeňujúci návrh, tak uvidíme zajtra pri hlasovaní alebo pri definitívnom hlasovaní, či tento pozmeňovací návrh bude prijatý, alebo nie. Pre nás je to dôležitá téma. A pri tých ďalších otázkach, či sme zvažovali možnosť, že to niekomu ublíži. Je to síce mimo témy môjho príspevku o ktorom som hovoril, ale myslím si, že väčšina tých návrhov, ktoré tam sú, sú premietnutím súčasného právneho stavu do vyššej, do ústavnej úrovne. A myslím si, že tie veci sa tiež dajú potom ináč riešiť aj po jeho prijatí. Toľko za mňa, ďakujem pekne.
35. schôdza NR SR - 13.deň - B. popoludní
Dátum: 2025-06-16
Poslanec: Čaučík, Marián (KDH)
Druh vystúpenia: Vystúpenie v rozprave

193. Vážený pán predseda, vážené kolegyne, vážení kolegovia, ja budem hovoriť o výhrade vo svedomí, pretože budem podávať aj pozmeňovací návrh v tomto duchu k prerokovanej tlači. Výhrada vo svedomí je právny a morálny pojem, ktorý označuje právo každej fyzickej osoby odmietnuť vykonať určitú činnosť alebo povinnosť uloženú právom alebo zamestnávateľom z dôvodu rozporu s jej svedomím, morálnymi zásadami alebo náboženským presvedčením. Výhrada vo svedomí vychádza zo slobody svedomia a náboženského vyznania, ktorá je zaručená základnými ľudskými právami, napríklad čl. 24 Ústavy Slovenskej republiky, čl. 9 Európskeho dohovoru o ľudských právach. Umožňuje každému jednotlivcovi odmietnuť konať niečo, čo by považoval za morálne neprípustné. Môže to byť napríklad výkon vojenskej služby, účasť na potrate, asistenciu pri eutanázii. A táto výhrada vo svedomí je často regulovaná osobitnými zákonmi, napríklad Zákon o zdravotnej starostlivosti alebo Zákon o civilnej službe. V čl. 24 Ústavy Slovenskej republiky ods. 1 sa píše, sloboda myslenia, svedomia, náboženského vyznania a viery sa zaručuje . Toto právo zahŕňa možnosť zmeniť náboženské vyznanie alebo vieru, každý má právo byť bez náboženského vyznania. Čl. 9 Európskeho dohovoru o ľudských právach, v čl. 1, hovorí, každý má právo na slobodu myslenia, svedomia a náboženstva . Toto právo zahŕňa slobodu zmeniť náboženstvo alebo presvedčenie a slobodu prejavovať svoje náboženstvo alebo presvedčenie samostatne alebo spoločne s inými, verejne alebo súkromne, bohoslužbou, vyučovaním, zachovávaním náboženských obradov a vykonávaním obradov. Prečo je výhrada vo svedomí dôležitá pre KDH? KDH od svojho vzniku presadzuje hodnoty, ktoré sú časom overené a vychádzajú z kresťanskej etiky, medzi ktoré patrí ochrana slobody svedomia a náboženského presvedčenia. KDH vníma výhradu vo svedomí ako základné právo občana a ako ochranu, aby nebol nútený konať proti svojmu svedomiu, najmä v citlivých etických otázkach, napríklad interrupcie, eutanázia alebo sterilizácia. Hnutie zdôrazňuje, že bez možnosti výhrady vo svedomí by boli ohrozené základné princípy demokratickej a slobodnej spoločnosti. Toľko k našej motivácii prečo podávame pozmeňovací návrh a začnem čítať pozmeňujúci a doplňujúci návrh.
35. schôdza NR SR - 8.deň - A. dopoludnia
Dátum: 2025-06-06
Poslanec: Čaučík, Marián (KDH)
Druh vystúpenia: Vystúpenie s faktickou poznámkou

39. Ďakujem pekne, pán kolega Hajko, za tvoje vysvedčenie smerom ku hospodáreniu našej vlády a pristavím sa len pri jednej veci, ktorú si povedal, že vláda nehospodárila, nehospodárila lepšie v roku 2024 ako v predchádzajúcich rokoch, ale horšie o 500 miliónov eur. Taktiež dlh vzrástol. Ja hovorím to aj v tom kontexte, že je nám trápne, keď ideme do diskusií s koaličnými kolegami a neustále počúvame vyhováranie sa na predchádzajúce vlády Matoviča, Hegera, Ódora, Matoviča, Hegera, Ódora, dookola, dookola. Chcem vás poprosiť, pán minister, keď ste tu, nevyhovárajte sa už na vlády Matoviča, Hegera, Ódora. Buďte féroví, povedzte ľuďom pravdu, nevyhovárajte sa na minulé vlády. No je to štýl pána ministra Takáča, je to trápne. Hovorte o tom, čo robíte, ako vládnete vy a nevyhovárajte sa na vašich predchodcov. A v tomto kontexte tiež vnímam, že je trápne, keď jeden z koaličných lídrov chce transakčnú daň nazvať Matovičovou daňou. Názov pre túto daň je už zadaný, je to vaša daň, pán minister, Kamenického transakčná daň. Vy ste s ňou prišli, tak si stojte za tým a riešte ju, ak si myslíte, že je dobrá, z nášho pohľadu nie je dobrá a vyzývame vás, aby ste ju zrušili. Ďakujem.
33. schôdza NR SR - 7.deň - B. popoludní
Dátum: 2025-04-03
Poslanec: Danko, Andrej 
Druh vystúpenia: Vystúpenie v rozprave

152. Opäť ste zneužila rokovací poriadok, pani poslankyňa. Ja vás prosím, ja viem, všetci politici majú ostrý jazyk, ale reagujete na vystupujúcu. Mali ste reagovať, nie, vy to robíte pravidelne, zneužila ste rokovací poriadok. Pán poslanec Hazucha s reakciou na vystupujúcu poslankyňu, nech sa páči.
23. schôdza NR SR - 7.deň - A. dopoludnia
Dátum: 2024-12-04
Poslanec: Danko, Andrej 
Druh vystúpenia: Vystúpenie v rozprave

81. Ešte máte čas? Či už nie? (Reakcia z pléna.) A už vám ho vypli. (Reakcia z pléna.) Dobre, vyhlasujem rozpravu za skončenú, chce k rozprave zaujať stanovisko navrhovateľ? (Reakcia z pléna.) Už som uzatvoril rozpravu, pán poslanec. Chce sa vyjadriť na záver pán navrhovateľ? (Ruch v sále.) Pán poslanec, nech sa páči.